Ritratt minn FB.com/Ivan Bartolo .td_uid_2_609a413ca940f_rand.td-a-rec-img{text-align:left}.td_uid_2_609a413ca940f_rand.td-a-rec-img img{margin:0 auto 0 0} Il-poter huwa qawwa li tinfluwenza l-atitudnijiet u l-imġiba tal-bnedmin, fid-direzzjoni li wieħed jixtieq. Jiġini f'moħħi l-valur tal-ħniena, li bħala politiku nipprova nagħmel ħilti li nferrxu kull fejn immur. Insibu diversi tipi ta' poter. Hemm dak li ġej mill-fatt li wieħed ikun f'pożizzjoni ta' awtorità u kontroll. Imbgħad hemm dak il-poter personali li jiddependi mill-kariżma u l-kwalità tal-persuna. Dik il-kariżma li tkun mexxej. Imbagħad hemm ukoll il-poter politiku, dak il-kontroll tad-deċiżjonijiet, dak il-poter li bih tirbaħ lejk il-bnedmin, inkluż lil dawk li xi darba jkunu jopponuk, iżda l-poter, anki jekk demokratiku jista' jintuża ħażin. Avolja wieħed jipprova jagħmel ħiltu, l-istorja dejjem kellha mexxejja dittatorjali fejn l-ideat taparsi demokratiċi jiġu mxerrda minn min għandu finijiet makkjavelljani moħbija. Imma dak li jipprova jaħżen il-poter, fil-fehma fqajra tiegħi maż-żmien jitilfu. Għall-kuntrarju meta tiddelega, tkun qed tifrex u tkabbar, u b'hekk tilħaq l-għanjiet li tixtieq twettaq. Meta taħżen il-poter, turi li int insikur. Din hija karatteristika ta' mexxejja dgħajfa. Ikunu qegħdin jaraw lis-sudditi tagħhom bħala theddida. Għandhom mnejn li dawn jidhru normali minn barra, iżda minn hu għaref malajr jinduna li jkunu addottaw il-liġi tal-Fariżej. Din hi fawwara ta' diżonestà. Għal bosta, il-poter għandu tifsira negattiva, u ma nagħtihomx tort. Hija ħasra li ta' kuljum naqraw bi stejjer mimlija intriċċi marbuta mal-korruzzjoni. Għal kuntrarju l-poter jista' jiġi użat b'mod pożittiv, ta' servizz għall-oħrajn. Tiltaqa' ma' bnedmin li tant huma għatxana għall-poter li lesti u preparati jbigħu 'l ommhom li ġabithom fid-dinja. Fawwara ta' diżonestà. Meta nsiru għatxana għall-poter, insiru skjavi tiegħu daqs id-drogat, l-alkoħoliku u daqs ħwejjeġ materjali oħra. Insemmi l-inqas ħaġa, ta' dawk li sigarett jikkmandahom. Hekk jiġri l-istess bil-poter meta ma jkollokx prinċipju sod, valur morali, sens ta' responsabilità, prijorità ċara, edukazzjoni soda u fuq kollox formazzjoni spiritwali. Għalkemm nemmen li l-poter jagħtik sodisfazzjon u huwa ġibda bażika ta' xi bnedmin, mingħajr ma nkun pessimist, wieħed jista' bl-eżempju tiegħu jkun onest billi jirreżisti l-korruzzjoni u jirreżisti din il-kilba għas-sewwa. L-agħar forma ta' korruzzjoni meta jkun hemm dawk li jibdlu l-flus tal-ħallelin f'deheb. Dan hu deheb li ma jitlef qatt prezzu. Dan hu deheb li jiekol lill-fqar, li ma jħallix flus x'jiċċirkolaw biex iħalli r-rota ddur. Dan hu deheb li jdejqek u soffokanti, li kien għadu u jibqa' joqtol lill-bnedmin u jagħmihom minn għajnejhom it-tnejn… mhux biss, imma saħansitra jisirqilhom kull opportunità. Għax din hi Saltna li taħtaf kollox taħt idejha. Din hi Saltna makabra li l-ewwel hi, it-tieni hi u li jibqa' tieħdu kollu hi. Għamlu tagħhom il-valur finanzjarju tal-umanità. Għalabiebhom miż-żgħir, u jieħdu gost jaraw il-morsa tagħfas fuq rashom. U ż-żgħir għami minn għajnejh it-tnejn jibqa' jiddgħajjef u allura aktar ikompli jiftaqar. U s-sinjur ikompli jiret is-Saltna u jkompli jsir aktar Sinjur milli qatt kien qabel. Għalija din hija l-agħar forma ta' korruzzjoni u fawwara ta' diżonestà. Il-fawwara ta' diżonestà tista' tinbidel fi xmara ta' ilma ħaj. Il-bidla tista' sseħħ billi int tkun wieħed jew waħda minn dawk li jxammru l-kmiem u tassew jemmnu fil-prinċipju, dak li jkun wieħed sagrosant: dak li tgħin lil ħutek il-Maltin fil-ħtieġa. Xammru l-kmiem ħalli ttaffu xi ftit it-tbatijiet li taraw f'ħaddieħor. Ejjew nilmħu l-ħwejjeġ li nixtiequ naraw mibdula u nagħtu sehemna ħalli ntejbu s-sitwazzjonijiet ibsin li qegħdin jiġru madwarna. Ma nkunux partiġġjani u ma nħallux lil kuluri jfixklulna l-kulur naturali. Insa lilek innifsek u ddedika ħajtek għall-ġid ta' Malta u l-Maltin. Dan huwa kollu qligħ għalik. Ħażin għal dawk li jafu bil-korruzzjoni fil-pajjiż u ma jagħmlu xejn biex isseħħ il-bidla. L-ewwel bidla trid isseħħ fil-ġewwieni ta' qalbek. Ma tistax taħbi u tostor il-ħażin li qed iseħħ madwarna. Is-soċjetà tagħna ssir ferm aħjar u aktar ħielsa mingħajr korruzzjoni. Nistħi meta ħabib barrani jibża' jersaq lejn pajjiżi, minħabba l-korruzzjoni u l-biża' fost oħrajn. Ma tantx għandna għalfejn niftaħru fil-mument b'pajjiżna. Personalment inħossni ltim. Dan hu forma ta' skjavitù u vjolenza psikoloġika. Tara bosta politiċi jilagħbuha tal-ħielsa għalkemm bejn l-erba' ħitan ixekkluk kontinwament, jekk ma taqbilx magħhom. Fawwara ta' diżonestà. It-triq tas-sewwa tabilħaqq hi waħda iebsa u twila. F'xi waqtiet din it-triq tispiċċa timxiha waħdek. Mumenti iebsa, trawmatiċi u mill-agħar meta tħossok waħdek fil-ġnien tal-Ġetsemani. Drabi ħassejtni f'dan il-ġnien u għalkemm ma npejjipx, mhux l-ewwel darba spiċċajt niġbor il-loqom tas-sigaretti. Għax il-poter qatt m'għamel bija u meta ssib ruħek imdawwar b'fawwara ta' diżonestà, anki jekk tiekol tibqa' bil-ġuħ u jekk tisker… bil-għatx. .td_uid_3_609a413ca9636_rand.td-a-rec-img{text-align:left}.td_uid_3_609a413ca9636_rand.td-a-rec-img img{margin:0 auto 0 0}